宿雲居十住軒
作者：李彭
朝代：宋

paragraphs: 塵事起濫觴，洶洶濤頭聚。
對鏡眼生花，尋幽心脱兔。
歐峰阻躋攀，榆柳春再暮。
維時春作夏，起我勤杖屨。
捫蘿惑去蹊，陟巘忘故步。
大壑埋白雲，陰崖崩老樹。
縈紆幽鳥道，突兀升洞府。
厖眉老比丘，倒屣蒙顧遇。
曾未契三關，遽已棲十住。
暉暉天横參，稍稍窗送曙。
華鯨破短夢，山禽唤新句。
伊予羣念息，亦遭回俗馭。
徒爲三日留，復在邯鄲路。